Ljóst er að Evrópumeistarar Ítalíu verða ekki meðal keppnisþjóða á Heimsmeistaramóti karla í knattspyrnu sem fram fer í Katar í lok árs. Umspilsleikir voru spilaðir í gærkvöld.
Ítalir misstu af HM 2018 og tókst ekki að tryggja sér beinan farseðil á mótið í ár með sigri í sínum riðli en þar voru það Svisslendingar sem enduðu efstir. 11 lið spila nú um þrjú laus sæti á HM en Rússar áttu að vera tólfta liðið, Pólverjar sem áttu að mæta þeim í umspilsleik fara því beint áfram í hreinan úrslitaleik um HM-sætið við Svía sem unnu Tékkland 1-0 í gær eftir framlengdan leik. Í öðrum úrslitaleiknum mætast Portúgal og Norður-Makedónía en það voru Norður-Makedóníumenn sem unnu Ítali nokkuð óvænt í gær með marki í uppbótartíma. Ríkjandi Evrópumeistararnir verða þar af leiðandi ekki meðal keppnisþjóða í Katar en Giorgio Chiellini, leikmaður liðsins, sagði eftir leikinn í gær að liðsfélagar hans væru eyðilaggðir eftir tapið. Walse tryggði sér svo sæti í þriðja úrslitaumspilsleiknum þar sem liðið mætir annað hvort Skotlandi eða Úkraínu en þeirri viðureign hefur verið frestað fram í júní vegna innrás Rússa í Úkraínu.
Ekvador og Úrúgvæ tryggðu sér þá sæti á HM í gær, Úrúgvæ vann Perú 1-0 en Ekvador tapaði fyrir Paragvæ, eina liðið sem gat náð Ekvador að stigum var hins vegar Perú og því eru Ekvador og Úrúgvæ örugg áfram á HM sem liðin í 3. og 4. sæti Suður-Ameríku riðilsins. Brasilía og Argentína höfðu nú þegar tryggt sér farseðilinn til Katar.
Þorsteinn Halldórsson, landsliðsþjálfari íslenska kvennalandsliðsins í knattspyrnu mun í dag tilkynna leikmannahópinn sem mætir Hvíta-Rússlandi og Tékklandi í undankeppni HM 2023 7. og 12. apríl. Leikirnir eru síðustu formlegu keppnisleikir liðsins fyrir lokakeppni EM sem hefst í júlí.
